Merkel se party wil vroue as helfte hê | Netwerk24
08 Julie 2020 21:26
Die Christen-Demokrate (CDU), party van Angela Merkel, bondskanselier, en Duitsland se dominante politieke party, wil vroue oor vyf jaar gelyke verteenwoordiging in alle partystrukture gee.
Dit sal die partyhiërargie op streek- en nasionale vlak insluit.
Die CDU het in Merkel reeds Duitsland se eerste vrouekanselier opgelewer en word aangevoer deur nog 'n vrou – Annegret Kramp-Karrenbauer, voorsitter van die party. Maar vroue maak net sowat 'n kwart van sy lede uit. Net sowat 'n vyfde van die CDU se parlementslede is vroue, teenoor 'n derde van alle partye se parlementslede.
Volgens die party se verteenwoordigingsplan moet alle partystrukture teen 2023 uit 40% vroue bestaan wat teen 2025 moet styg tot 50%.
Ander partye, soos die Groenes, het lankal begin toesien dat vroue in partystrukture verteenwoordig word en dat hulle in belangrike ampte aangestel word. Die Groenes word byvoorbeeld gesamentlik deur 'n man en 'n vrou bestuur.
Die CDU beplan om dieselfde te doen wanneer kandidate vir verkiesings gestel word in state, in nasionale verkiesings en vir die Europese Parlement. Die party se takke sal ook gereeld moet verslag doen oor hoe hul pogings vorder om vrouelede te werf.